จัดทัพ 22 หุ้นเด็ด SET ปรับขึ้นรับผลเลือกตั้งฝรั่งเศส
นักวิเคราะห์มองดัชนีหุ้นไทย (SET) วันนี้ มีแนวโน้มตอบรับเชิงบวกต่อผลการเลือกตั้งของฝรั่งเศส อย่างไรก็ตามการฟื้นตัวของดัชนีจะเป็นไปอย่างจำกัดเนื่องจากตลาดยังถูกกดดันจาก Fund Flow ที่ยังไหลออก การลงทุนยังเน้นกลุ่มที่มีปัจจัยหนุนเฉพาะตัว และแนวโน้มกำไรไตรมาสแรกของปีออกมาดีเป็นหลัก
9 พ.ค. 2560

ข่าวหุ้นธุรกิจออนไลน์รายงาน เช้านี้ ณ เวลา 9.30 น. ค่าเงินบาทอยู่ที่ 34.63 บาทต่อเหรียญ ขณะที่ตลาดหุ้นเอเชียปรับตัวเพิ่มขึ้น หลังกระทรวงมหาดไทยฝรั่งเศสได้เปิดเผยผลการนับคะแนนเบื้องต้น ซึ่งระบุว่า นายเอมมานูเอล มาครอง อดีตรัฐมนตรีว่าการกระทรวงเศรษฐกิจ ได้รับชัยชนะในการเลือกตั้งประธานาธิบดีฝรั่งเศส โดยนายมาครองมีคะแนนนำนางมารีน เลอเปน ผู้สมัครจากพรรค National Front (FN)
นักวิเคราะห์มองดัชนีหุ้นไทย (SET) วันนี้ มีแนวโน้มตอบรับเชิงบวกต่อผลการเลือกตั้งของฝรั่งเศส อย่างไรก็ตามการฟื้นตัวของดัชนีจะเป็นไปอย่างจำกัดเนื่องจากตลาดยังถูกกดดันจาก Fund Flow ที่ยังไหลออก การลงทุนยังเน้นกลุ่มที่มีปัจจัยหนุนเฉพาะตัว และแนวโน้มกำไรไตรมาสแรกของปีออกมาดีเป็นหลัก หุ้นเด่นเลือก BBL-TISCO-KKP-PTTGC-WORK-SAWAD-LIT-THANI-AOT-ERW-TACC-BIG-HANA-SCB-EA-BPP-MTLS-BCPG-WORK-GFPT-KBANK และ TU
 
บล.ธนชาต ระบุในบทวิเคราะห์ (8 พ.ค.) ว่า นาย Macron มีแนวโน้มชนะการเลือกตั้งฝรั่งเศส แม้เป็นไปตามที่ตลาดคาดไว้ แต่เป็นปัจจัยบวกต่อตลาดหุ้นโลกจากความเสี่ยงจากสถานการณ์การเมืองในยุโรปลดลง การฟื้นตัวของราคาน้ำมันดิบ Brent +1.5% เมื่อคืนวันศุกร์, ผลการเลือกตั้งฝรั่งเศสลดความเสี่ยงการเมืองยุโรป เป็นปัจจัยหนุนการฟื้นตัววันนี้ แนวต้าน 1,574/1,588 จุด แต่มองเป็นการฟื้นตัวระยะสั้นเท่านั้น และยังเน้นกลยุทธ์ “Selective” ต่อไป ได้แก่ TISCO KKP PTTGC WORK SAWAD LIT THANI
แนะนำ 1) “ซื้อ” BBL (TP 208.00 บาท) มอง NPL ที่เพิ่มขึ้นในไตรมาส 1/17 ไม่ได้กระทบแนวโน้มการฟื้นตัวระยะยาว คาดกำไรกลับมาขยายตัวปีนี้ 11% และ 2) “ซื้อ” LIT (TP 12.00 บาท) การออก Warrant เพิ่มฐานทุนเป็นการปลดล็อกการเติบโตสินเชื่อในอีก 3 ปีข้างหน้า หนุนกำไรเติบโตแกร่ง 60% เป็น 160 ล้านบาทปีนี้ PE 15 เท่า ถือว่าไม่แพง ขณะที่รายงาน Trade Code แนะนำ “ซื้อ” วันนี้ เป้าหมาย 11.80/13.00 บาท
 
บล.กรุงศรี ระบุในบทวิเคราะห์ (8 พ.ค.) ว่า SET มีแนวโน้มตอบรับเชิงบวกต่อผลการเลือกตั้งของฝรั่งเศสซึ่ง นาย เอ็มมานูเอล มาครอง ผู้สมัครแนวคิดสายกลางเป็นผู้ชนะ และคาดว่าจะไม่เกิด Sell on fact  เนื่องจากที่ผ่านมาตลาดหุ้นไทยไม่ได้ปรับตัวขื้นเหมือนตลาดต่างประเทศ ประกอบกับราคาน้ำมันดิบที่ฟื้นตัวน่าจะทำให้แรงขายหุ้นกลุ่มพลังงานลดลง (PTTEP อาจได้รับผลลบจากข่าวอินโดฯฟ้องเรียกค่าเสียหาย 70,000 ล้านบาทกรณีแท่นขุดเจาะน้ำมัน มอนทาราระเบิดเมื่อปี 2552) นอกจากนี้เชื่อว่านักลงทุนจะเข้าซื้อเก็งกำไรผลประกอบการของบริษัทจดเบียนซึ่งคาดว่าจะประกาศออกมาในสัปดาห์นี้กันมากขึ้น
อย่างไรก็ตาม คาดว่าการฟื้นตัวของดัชนีจะเป็นไปอย่างจำกัดเนื่องจากตลาดยังถูกกดดันจาก Fund Flow ต่างชาติที่ยังไหลออก จากการขายปรับพอร์ตก่อนเฟดจะขึ้นอัตราดอกเบี้ยในเดือน มิ.ย. กลยุทธ์การลงทุนยังเน้น Selective หุ้นที่แนวโน้มผลประกอบการไตรมาส 1/17 จะออกมาดี (AOT, ERW, TACC, BIG, HANA) และมีปัจจัยบวกเฉพาะตัว อาทิ SCB รับผลบวกดอกเบี้ยขาขึ้น, กลุ่มอิเล็กทรอนิกส์ (HANA) ได้ผลบวกยอดขาย Semiconductor ปรับตัวขึ้นทำ New high และค่าเงินบาทอ่อนค่า, และหุ้นที่คาดว่าจะเข้าคำนวนใน SET50/100 รอบใหม่ SET50 (EA BPP MTLS TISCO) และ SET 100 (BCPG WORK GFPT)
กลยุทธ์การลงทุนวันนี้ : Selective Buy หุ้นเก็งกำไรระยะสั้น : HANA (ซื้อ/เป้า 54.00 บาท) คาดกำไรสุทธิไตรมาส 1/17 ประมาณ 810 ล้านบาทเพิ่มขึ้น 28% จากไตรมาสก่อน และ 67% จากไตรมาสเดียวกันในปีก่อน และหากรวมกำไรจากอัตราแลกเปลี่ยนคาดกำไรสุทธิจะเพิ่มขึ้น 100% จากไตรมาสเดียวกันในปีก่อน
 
บล.แอพเพิล เวลธ์ ระบุในบทวิเคราะห์ (8 พ.ค.) ประเมินตลาดหุ้นไทยยังได้แรงหนุนจากผลประกอบการบริษัทในช่วงไตรมาสแรกนี้ ประกอบกับความเสี่ยงฝรั่งเศสออกจากยูโรหมดไป คาดดัชนี SET มีโอกาส Sideway Up ในกรอบแนวรับ 1,565 จุด แนวต้าน 1,580 – 1,585 จุด แนะนำซื้อเก็งกำไรที่มีสัญญาณบวกทางโมเมนตัม เช่น KBANK, SCB, TU